रेड्डी और सहयोगियों के एक बैंक में 200 लॉकर  
सीबीआई को पता लगा है कि खनन उद्यमी जी जनार्दन रेड्डी और उनके सहयोगियों ने एक निजी बैंक में कथित तौर पर 200 लॉकर बुक कराए थे।
ओबुलापुरम खनन कंपनी को खानों के पट्टों के आवंटन में अनियमितताओं व अवैध खनन की जांच कर रही सीबीआई को पता लगा है कि खनन उद्यमी जी जनार्दन रेड्डी और उनके सहयोगियों ने यहां एक निजी बैंक में कथित तौर पर 200 लॉकर बुक कराये थे।  सीबीआई सूत्रों का कहना है कि निजी बैंक में मौजूद 350 लॉकरों में से करीब 200 को रेड्डी तथा उनके सहयोगियों ने बुक कराया था। सभी लॉकरों की हाल ही में जांच की गयी थी।  सूत्रों के मुताबिक रेड्डी के कथित तौर पर दस लॉकर थे और इनमें उन्होंने सोने, हीरे व प्लेटिनम के आभूषण तथा कुछ महत्वपूर्ण दस्तावेज रख रखे थे। हाल ही में सीबीआई के अधिकारियों ने जनार्दन रेड्डी के रिश्तेदार तथा ओएमसी के प्रबंध निदेशक श्रीनिवास रेड्डी के कुछ लॉकर खोले थे जिनमें से 14 किलोग्राम से अधिक सोने के जेवर जब्त किये गये।  सीबीआई के अधिकारी इस बात की जांच कर रहे हैं कि क्या रेड्डी और उनके सहयोगियों ने शहर में या अन्य कहीं और भी बैंकों में लॉकर ले रखे थे।  सूत्रों ने यह भी कहा कि सीबीआई और आयकर विभाग को जनार्दन रेड्डी के विदेशी प्रतिष्ठानों द्वारा छह देशों कंबोडिया, दुबई, सिंगापुर, वियतनाम, चीन और इंडोनेशिया में धन के हस्तांतरण की जानकारी मिली थी। ओएमसी ने कर्नाटक की खदानों से निकाला गया उच्च गुणवत्ता वाला लौह अयस्क आंध्र प्रदेश के परमिटों का इस्तेमाल करते हुए कथित तौर पर विदेशों में अपनी बेनामी कंपनी को बेचा।  जनार्दन और श्रीनिवास रेड्डी को पांच सितंबर को गिरफ्तार किया गया था।